پلیں سالونک نبیل نودءِ نامءَ
عاشق تبے جوان بیت، لُنڈانی سُوربیت
دردے چو تیرکمان بیت لُنڈانی سُور بیت
بانک تئی واہگانی پچیں پتّرءِ سرا
مرچی منا گمان بیت لُنڈانی سُوربیت
ہوشاپءَ شاتکامی کتہ لُنڈاں سرجمیں
اے قافلہ روان بیت لُنڈانی سُوربیت
پنجگورءَ، تربتءَ، ءُ برے دشتءُ گوادرءَ
کسّے کہ مہربان بیت لُنڈانی سُور بیت
“تو ھم دلءَ مہ ور کہ ودارانی روچ کیت”
پتو اوں زاپران بیت لُنڈانی سُور بیت
حاصل نور دشتی